The Wanted kommer til VG-lista-showet på Rådhusplassen
Nå er det kun litt over to uker til den største konsertbegivenheten i Norge går av stabelen. Seks nye artister er klare til å slippes, deriblant guttebandet The Wanted som de siste årene har herjet Europa med låter som «Glad You Came» og «Chasing The Sun». I Norge har singlen «Glad you came» streamet 6 millioner ganger og den har solgt til 2 ganger platina her til lands. Totalt har bandet singler og låter blitt streamet over 10 millioner ganger i Norge. The Wanted er et klassisk boyband, og Gjermund Moastuen i Universal sier de tar høyde for litt hysteri. - Det finnes allerede en fanklubb for denne gruppa i Norge, så vi forventer definitivt reaksjoner i den målgruppen som det pleier å være med denne typen band, sier han til VG. I tillegg til The Wanted skal også Jason Derulo, Rudimental feat. Ella, Marion Ravn og HGVM- Magnus Grønneberg og LidoLido spille på konserten. Den årlige konserten er Skandinavias største konsert, med publikumstall som pleier å ligge et sted mellom 50.000 og 100.000. I fjor striregnet det, men det hindret ikke 50.000 å ta turen til gratiskonserten. Publikumsrekorden må vi tilbake til 2003 for å finne. Den gangen samlet det seg over 100.000 mennesker på Rådhusplassen - i strålende solskinn.I år blir konserten på Rådhusplassen TV-sendt i både Sverige og Finland. - Alt ligger til rette for en gigantisk fest når Skandinavias største konsert sveiver i gang. Vi gleder oss til å vise frem Oslo fra sin beste side når konserten i år også skal sendes på TV både i Sverige og i Finland, sier VGs eventsjef Thomas Christiansen.
Det irsk-engelske boybandet skal lage god stemning under årets konsert på Rådhusplassen 21. juni.